প্রথম ম্যাচে পেনাল্টি মিস। পরের ম্যাচে ক্রোয়েশিয়ার বিরু্দ্ধেও ব্যর্থ। ফুটবল-ঈশ্বরের যখন খড়গহস্ত তামাম সমালোচকেরা, তখনই দুরন্ত গোল করলেন মেসি। সেই অবিশ্বাস্য গোল নিয়ে উত্তাল সকলে। কী করে কাটল মেসির গোল-খরা। মেসি-ভক্তরা খুঁজে পেয়েছেন একটি ভিডিওয়। নাইজেরিয়া ম্যাচ শেষ হওয়ার কিছুক্ষণ বাদেই সেই ভিডিও ভাইরাল হয়ে গিয়েছে। কী ছিল সেই ভিডিওয়?

এই বিষয়ে অন্যান্য খবর

আগুনে পেপ-টকেই বিরতিতে সতীর্থদের জাগিয়েছিলেন মেসি! রহস্য ফাঁস নায়ক রোহোর


বিশ্বকাপের প্রথম ম্যাচে আইসল্যান্ডের কাছে আটকে যাওয়ার পরে এক সাংবাদিক এগিয়ে এসে লিও মেসিকে একটা মাদুলি দিয়েছিলেন। প্রতিবেদনে জানা যাচ্ছে, সংশ্লিষ্ট সাংবাদিকের মা সেই মাদুলিটি ছেলের হাত দিয়ে পাঠিয়েছিলেন মেসির জন্য। বিশ্বকাপের প্রথম ম্যাচ থেকেই সময়টা খারাপ যাচ্ছে মেসির। আইসল্যান্ড ম্যাচে পেনাল্টি নষ্ট করেছিলেন। ক্রোয়েশিয়ার বিরুদ্ধেও মেসি নিজের সেরা ফর্মে ধরা দেননি। নাইজেরিয়ার বিরুদ্ধে মরণবাঁচন ম্যাচে ঝলসে ওঠে মেসির বাঁ পা। এবারের বিশ্বকাপে প্রথম গোল পান তিনি। তিনি জ্বলে ওঠায় নাইজেরিয়াও ছিটকে যায় টুর্নামেন্ট থেকে।  
খেলার শেষে সাংবাদিকদের সঙ্গে কথা বলার সময়ে মেসির অন্য ছবি ফুটে ওঠে। খারাপ সময় কাটিয়ে ওঠার জন্য সেই মাদুলি দেওয়া সাংবাদিককে দেখতে পান মেসি। স্টেডিয়াম ছেড়ে চলে যাওয়ার আগে মিক্সড জোনে সেই সাংবাদিক মেসিকে জিজ্ঞাসা করেন, মেসি তাঁকে চিনতে পেরেছেন কি না। সেই সঙ্গে এও জানতে চান, সেই মাদুলিটি কি মেসি নিজের সঙ্গেই রেখেছেন? 
রিপোর্টারের প্রশ্ন শেষ হওয়ার আগেই মেসির মুখে খেলা করছিল হাসি। ওই হাসিতেই বুঝিয়ে দিচ্ছিলেন তিনি চিনতে পেরেছেন সংশ্লিষ্ট সাংবাদিককে। তার পরেই সবাইকে অবাক করে দিয়ে মেসি পায়ের মোজাটা তুলে দেখান, মাদুলিটি তিনি খোলেননি। তা পরেই রয়েছেন। রিপোর্টারও তা দেখে শুনে অবাক হয়ে যান। মেসি চলে যাওয়ার পরেও তাঁর বিহ্বলতা কাটেনি। 
আর মেসি? নাইজেরিয়ার পরে ফ্রান্স-বধ করতেও যে তিনি ওই মাদুলি পরেই নামবেন, তা বলাই বাহুল্য। আপাতত তাঁর ‘লাকি চার্ম’ ওই মাদুলিই।